## Uredba o oblicima, načinima i uvjetima izobrazbe u sustavu javne nabave

### NN 43/2009 (8.4.2009.), Uredba o oblicima, načinima i uvjetima izobrazbe u sustavu javne nabave

VLADA REPUBLIKE HRVATSKE

989

Na temelju članka 169. stavka 4. Zakona o javnoj nabavi (»Narodne novine«, br. 110/2007 i 125/2008), Vlada Republike Hrvatske je na sjednici održanoj 2. travnja 2009. godine donijela

UREDBU

O OBLICIMA, NAČINIMA I UVJETIMA IZOBRAZBE U SUSTAVU JAVNE NABAVE

OPĆE ODREDBE

Članak 1.

Ovom Uredbom propisuje se program, kategorije izobrazbe, uvjeti za polaznike, organizacija, način provedbe i uvjeti što ih moraju ispunjavati osobe koje sudjeluju u provedbi izobrazbe te izgled i sadržaj potvrde o uspješno završenom programu.

Članak 2.

Pojedini pojmovi u smislu ove Uredbe imaju sljedeće značenje:

1) nositelj programa – pravna ili fizička osoba koja je dobila odobrenje tijela nadležnog za sustav javne nabave za provedbu »Programa izobrazbe u području javne nabave«;

2) Portal javne nabave – internetska stranica www.javnanabava.hr;

3) potvrda o završenom programu – potvrda o završenom specijalističkom programu izobrazbe u području javne nabave;

4) potvrda o pohađanju »Programa« – potvrda o pohađanju »Programa izobrazbe u području javne nabave« prema satnici i nastavnom programu propisanima ovom Uredbom;

5) programi izobrazbe u sustavu javne nabave – odnose se na:

– specijalistički program izobrazbe u području javne nabave, – specijalizirani program za trenere u sustavu javne nabave,

– druge programe izobrazbe u sustavu javne nabave koje prema potrebi provodi tijelo nadležno za sustav javne nabave.

6) specijalistički program izobrazbe u području javne nabave (dalje u tekstu: specijalistički program izobrazbe) – propisani program koji se sastoji od dva dijela:

– »Programa izobrazbe u području javne nabave« u trajanju od 50 nastavnih (školskih) sati koji se provodi prema nastavnom programu propisanom ovom Uredbom (dalje u tekstu: nastavni program), te

– provjere znanja;

7) specijalizirani program za trenere u sustavu javne nabave – program izobrazbe trenera u sustavu javne nabave koji se provodi prema uvjetima i sadržaju propisanima ovom Uredbom.

Članak 3.

1) Tijelo nadležno za sustav javne nabave provodi specijalistički program izobrazbe, specijalizirani program za trenere u sustavu javne nabave te druge programe izobrazbe u sustavu javne nabave sukladno odredbama ove Uredbe.

2) Za programe izobrazbe u sustavu javne nabave koje provodi tijelo nadležno za sustav javne nabave, troškove snose polaznici programa uplatom u državni proračun.

3) Središnje tijelo državne uprave nadležno za službeničke odnose organizira »Program izobrazbe u području javne nabave« i izdaje potvrdu o pohađanju »Programa izobrazbe u području javne nabave« za državne službenike sukladno posebnim propisima.

4) “Program izobrazbe u području javne nabave« mogu provoditi i nositelji programa.

5) Nositelji programa iz stavka 4. ovoga članka su pravne ili fizičke osobe kojima je tijelo nadležno za sustav javne nabave izdalo odobrenje za provedbu »Programa izobrazbe u području javne nabave« temeljem njihovog zahtjeva.

6) Tijelo nadležno za sustav javne nabave, središnje tijelo državne uprave nadležno za službeničke odnose i nositelji programa provode »Program izobrazbe u području javne nabave« u trajanju od 50 nastavnih (školskih) sati sukladno nastavnom programu iz Priloga IV. ove Uredbe.

7) Središnje tijelo državne uprave nadležno za službeničke odnose organizira specijalizirani program za trenere u sustavu javne nabave za državne službenike prema sadržaju i uvjetima iz Priloga V.B ove Uredbe sukladno posebnim propisima te po uspješnom završetku programa izdaje odgovarajuće potvrdu.

IZDAVANJE I REGISTAR POTVRDA O ZAVRŠENOM PROGRAMU

Članak 4.

1) Polaznicima koji su uspješno završili specijalistički program izobrazbe izdaje se potvrda o završenom specijalističkom programu izobrazbe u području javne nabave.

2) Potvrdu o završenom programu izdaje tijelo nadležno za sustav javne nabave u roku 30 dana od dana uspješno položenog testa provjere znanja.

3) Izgled i sadržaj potvrde iz stavka 2. ovoga članka propisan je u Prilogu I. ove Uredbe.

4) Potvrda o završenom programu izdaje se i osobama koje sudjeluju u razvoju i/ili provedbi programa izobrazbe u sustavu javne nabave i uspješno su završile test provjere znanja iz članka 13. ove Uredbe te imaju minimalno dvije godine radnog staža na stručnim poslovima u tijelu nadležnom za sustav javne nabave – upravnoj organizaciji nadležnoj za to područje ili tijelu nadležnom za pravnu zaštitu u sustavu javne nabave.

Članak 5.

1) Tijelo nadležno za sustav javne nabave vodi Registar izdanih potvrda o završenom specijalističkom programu izobrazbe u području javne nabave.

2) Registar iz stavka 1. ovoga članka vodi se na propisanom obrascu iz Priloga II. ove Uredbe.

3) Izvadak iz Registra tijelo nadležno za sustav javne nabave objavljuje na Portalu javne nabave.

ODOBRENJE ZA PROVOĐENJE »PROGRAMA IZOBRAZBE U PODRUČJU JAVNE NABAVE« I REGISTAR NOSITELJA PROGRAMA

Članak 6.

Tijelo nadležno za sustav javne nabave izdat će odobrenje za provođenje »Programa izobrazbe u području javne nabave« podnositelju zahtjeva koji:

– zapošljava ili na drugi način angažira stručne osobe koje će izvoditi nastavni program;

– raspolaže odgovarajućim prostorom za provođenje nastavnog programa;

– raspolaže potrebnim nastavnim pomagalima za provođenje nastavnog programa.

Članak 7.

1) Stručne osobe iz članka 6. ove Uredbe su:

– treneri u sustavu javne nabave, ili

– osobe koje imaju najmanje dvije godine iskustva u pripremi i provedbi postupaka javne nabave, ili

– osobe koje imaju potvrdu o završenom specijalističkom program izobrazbe u području javne nabave i najmanje godinu dana iskustva u pripremi i provedbi postupaka javne nabave.

2) Stručne osobe su i stručnjaci iz određenog područja obuhvaćenog nastavnim programom sa završenim preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem ili specijalističkim diplomskim stručnim studijem, te:

– imaju objavljena najmanje dva članka iz određenog područja obuhvaćenog nastavnim programom, ili

– su kao predavači sudjelovali na najmanje dva stručna savjetovanja, konferencije, seminara, radionica i sl. iz određenog područja obuhvaćenog nastavnim programom.

Članak 8.

Zahtjev za izdavanje odobrenja sadrži:

– podatke o podnositelju zahtjeva (naziv/ime i prezime, adresa, telefon, adresa elektroničke pošte, ime i prezime odgovorne osobe, internetska stranica);

– životopise stručnih osoba koje će izvoditi nastavni program iz kojih mora biti razvidno da su ispunjeni uvjeti iz članka 7. ove Uredbe;

– detaljnu razradu načina provedbe »Programa izobrazbe u području javne nabave« sukladno nastavnom programu iz Priloga IV. ove Uredbe, a koja uključuje satnicu pojedinačnih predavanja te imena stručnih osoba koje će izvoditi pojedina predavanja;

– izjavu o vlasništvu, najmu ili pravu korištenja potrebnog prostora za provođenje »Programa izobrazbe u području javne nabave« sukladno nastavnom programu.

Članak 9.

1) Odobrenje za provođenje »Programa izobrazbe u području javne nabave« izdaje se na tri godine.

2) Tijelo nadležno za sustav javne nabave o odobrenju iz stavka 1. ovoga članka donosi rješenje.

3) Nositelj programa obvezan je u roku 15 dana tijelu nadležnom za sustav javne nabave dostaviti sve izmjene podataka temeljem kojih mu je izdano odobrenje.

4) Tijelo nadležno za sustav javne nabave utvrđuje utjecaj izmjene podataka na izdano odobrenje te po potrebi donosi novo rješenje.

5) Protiv rješenja iz ovog članka žalba nije dopuštena, ali se može pokrenuti upravni spor.

Članak 10.

1) Tijelo nadležno za sustav javne nabave vodi Registar nositelja programa.

2) Registar iz stavka 1. ovoga članka vodi se na propisanom obrascu iz Priloga III. ove Uredbe.

3) Izvadak iz Registra tijelo nadležno za sustav javne nabave objavljuje na Portalu javne nabave.

OBVEZE NOSITELJA PROGRAMA

Članak 11.

Nositelj programa obvezan je:

– provoditi »Programa izobrazbe u području javne nabave« sukladno propisanoj satnici i nastavnom programu iz Priloga IV. ove Uredbe;

– na internetskoj stranici objaviti detaljne podatke o nositelju programa, mjestu i vremenu održavanja »Programa izobrazbe u području javne nabave« i stručnim osobama koje ga izvode sukladno nastavnom programu;

– provjeriti identitet osoba koje pohađaju »Program izobrazbe u području javne nabave«;

– voditi evidenciju osoba koje pohađaju »Program izobrazbe u području javne nabave« i njihove prisutnosti;

– redovito izvještavati tijelo nadležno za sustav javne nabave o provedbi »Programa izobrazbe u području javne nabave« i o podacima iz evidencije koju vodi;

– osobama koje su bile prisutne na najmanje 90% propisanog trajanja »Programa izobrazbe u području javne nabave« izdati potvrdu o pohađanju »Programa izobrazbe u području javne nabave«.

Članak 12.

Potvrda o pohađanju »Programa izobrazbe u području javne nabave« koje polaznicima izdaje nositelj programa sadrži:

– naziv i evidencijski broj nositelja programa;

– ime i prezime, datum i mjesto rođenja osobe koja je pohađala »Program izobrazbe u području javne nabave«;

– vremenski okvir (datum) održavanja »Programa izobrazbe u području javne nabave« koji je pohađan;

– trajanje »Program izobrazbe u području javne nabave« (broj nastavnih sati);

– datum izdavanja potvrde;

– potpis odgovorne osobe i pečat nositelja programa.

PROVJERA ZNANJA OSOBA KOJE SU POHAĐALE »PROGRAM IZOBRAZBE U PODRUČJU JAVNE NABAVE«

Članak 13.

1) Provjeru znanja osoba koje su pohađale »Program izobrazbe u području javne nabave« provodi tijelo nadležno za sustav javne nabave.

2) Provjeri znanja može pristupiti osoba kojoj je nositelj programa izdao potvrdu o pohađanju »Programa izobrazbe u području javne nabave«.

3) Provjeri znanja mogu pristupiti i osobe koje su sudjelovale u razvoju i/ili provedbi programa izobrazbe u sustavu javne nabave i imaju minimalno dvije godine radnog staža na stručnim poslovima u tijelu nadležnom za sustav javne nabave – upravnoj organizaciji nadležnoj za to područje ili tijelu nadležnom za pravnu zaštitu u sustavu javne nabave.

4) Tijelo nadležno za sustav javne nabave objavljuje na Portalu javne nabave mjesto i vrijeme provođenja provjere znanja te način prijave.

5) Kod provođenja provjere znanja tijelo nadležno za sustav javne nabave vodi zapisnik koji obvezno sadrži:

– podatke o osobi koja je pristupila provjeri znanja (ime i prezime, datum i mjesto rođenja);

– datum provođenja provjere znanja,

– test koji je rješavala osoba koja je pristupila provjeri znanja te ostvareni broj bodova;

– imena i prezimena i osobne potpise službenika tijela nadležnog za sustav javne nabave koje su provele provjeru znanja.

6) Osoba je uspješno položila test provjere znanja ukoliko je ostvarila najmanje 70% bodova.

7) Ako se na zahtjev nositelja programa provjera znanja provodi izvan sjedišta tijela nadležnog za sustav javne nabave, troškove organizacije snosi taj nositelj programa.

NADZOR NAD RADOM NOSITELJA PROGRAMA, ODUZIMANJE ODOBRENJA

Članak 14.

1) Nadzor nad provođenjem ove Uredbe u dijelu koji izvršavaju nositelji programa provodi tijelo nadležno za sustav javne nabave.

2) Ako utvrdi teže nepravilnosti u provođenju »Programa izobrazbe u području javne nabave«, tijelo nadležno za sustav javne nabave će nositelju programa odmah rješenjem oduzeti odobrenje.

3) Teže nepravilnosti u smislu ovoga članka su:

– izdavanje potvrde o pohađanju »Program izobrazbe u području javne nabave« osobama koje nisu ispunile uvjete iz članka 11. podstavka 6. ove Uredbe,

– onemogućavanje tijela nadležnog za sustav javne nabave u provedbi nadzora.

4) Ako utvrdi ostale nepravilnosti u provođenju »Programa izobrazbe u području javne nabave«, tijelo nadležno za sustav javne nabave će nositelju programa odrediti primjereni rok za njihovo otklanjanje.

5) Ako nositelj programa u danom roku ne otkloni utvrđene nepravilnosti, tijelo nadležno za sustav javne nabave rješenjem će mu oduzeti odobrenje.

6) Nositelj programa kojem je oduzeto odobrenje, ponovni zahtjev za izdavanjem odobrenja može podnijeti najranije šest mjeseci od dana oduzimanja odobrenja.

7) Nositeljima programa kojima je odobrenje oduzeto dva puta, odobrenje se ne može ponovno izdati.

8) Protiv rješenja iz ovoga članka žalba nije dopuštena, ali se može pokrenuti upravni spor.

NAČINI I UVJETI PROVEDBE DRUGIH PROGRAMA IZOBRAZBE U SUSTAVU JAVNE NABAVE

Članak 15.

1) Specijalizirani program za trenere u sustavu javne nabave provodi tijelo nadležno za sustav javne nabave sukladno programu i uvjetima za polaznike iz Priloga V.A ove Uredbe.

2) Tijelo nadležno za sustav javne nabave osobama koje su završile specijalizirani program iz stavka 1. ovoga članka izdaje odgovarajuću potvrdu.

3) Potvrda iz stavka 2. ovoga članka izdaje se na zahtjev i osobama kojima je središnje tijelo državne uprave nadležno za službeničke odnose sukladno posebnim propisima izdalo potvrdu o završenom programu »Trening trenera – osnovni« uz uvjet da su kao treneri sudjelovale u najmanje pet programa izobrazbe u organizaciji tijela nadležnog za sustav javne nabave.

4) Tijelo nadležno za sustav javne nabave objavljuje popis trenera u sustavu javne nabave na Portalu javne nabave.

Članak 16.

1) Tijelo nadležno za sustav javne nabave po potrebi provodi i druge programe izobrazbe u sustavu javne nabave te polaznicima izdaje odgovarajuću potvrdu.

2) Osobe koje su pohađale druge programe izobrazbe u sustavu javne nabave u trajanju od najmanje 24 nastavna (školska) sata te o tome posjeduju odgovarajuću potvrdu, pri pohađanju »Programa izobrazbe u području javne nabave« moraju biti prisutne na najmanje 35 nastavnih (školskih) sati.

3) Programe izobrazbe u sustavu javne nabave tijelo nadležno za sustav javne nabave može provoditi u suradnji sa strukovnim udruženjima i drugim pravnim i fizičkim osobama s kojima sklopi sporazum o suradnji, a u skladu s uvjetima utvrđenima sporazumom.

PRIJELAZNE I ZAVRŠNE ODREDBE

Članak 17.

1) Osobama koje su završile Program za državne službenike »Javna nabava«, u trajanju od 104 nastavna sata, sukladno Uredbi o oblicima, načinima i uvjetima izobrazbe u sustavu javne nabave (»Narodne novine«, broj 54/2008), izdana potvrda o završenom programu priznaje se kao potvrda o završenom specijalističkom programu izobrazbe u području javne nabave iz članka 4. ove Uredbe.

2) Potvrda o završenom specijalističkom programu izobrazbe u području javne nabave iz članka 4. ove Uredbe izdaje se i osobama koje su sudjelovale u razvoju i/ili provedbi programa izobrazbe u sustavu javne nabave, sukladno Uredbi o oblicima, načinima i uvjetima izobrazbe u sustavu javne nabave (»Narodne novine«, broj 54/2008) i uspješno su završile test provjere znanja iz članka 13. ove Uredbe te imaju minimalno dvije godine radnog staža na stručnim poslovima u tijelu nadležnom za sustav javne nabave – upravnoj organizaciji nadležnoj za to područje ili tijelu nadležnom za pravnu zaštitu u sustavu javne nabave.

3) Osobama koje su završile specijalizirani program za trenere u sustavu javne nabave, sukladno Uredbi o oblicima, načinima i uvjetima izobrazbe u sustavu javne nabave (»Narodne novine«, broj 54/2008), izdana potvrda o završenom programu priznaje se kao potvrda o završenom specijaliziranom programu za trenere u sustavu javne nabave iz članka 15. stavka 2. ove Uredbe.

4) Osobama koje su završile »Program projekta obuke zaposlenika u sustavu javne nabave«, u trajanju 80 nastavnih sati, temeljem CARDS 2002 Twinning projekta »Jačanje sustava javne nabave u Republici Hrvatskoj«, tijelo nadležno za sustav javne nabave na njihov zahtjev izdat će potvrdu o završenom specijalističkom programu izobrazbe u području javne nabave iz članka 4. ove Uredbe i potvrdu o završenom specijaliziranom programu za trenere u sustavu javne nabave iz članka 15. stavka 2. ove Uredbe.

5) Potvrde o završetku drugih programa izobrazbe o sustavu javne nabave, koju je izdalo tijelo nadležno za sustav javne nabave, sukladno Uredbi o oblicima, načinima i uvjetima izobrazbe u sustavu javne nabave (»Narodne novine«, broj 54/2008), a nisu obuhvaćane stavcima 1., 2. i 3. ovoga članka, priznaju se kao potvrde iz članka 16. stavka 1. ove Uredbe.

Članak 18.

Danom stupanja na snagu ove Uredbe prestaje vrijediti Uredba o oblicima, načinima i uvjetima izobrazbe u sustavu javne nabave (»Narodne novine«, broj 54/2008).

Članak 19.

Ova Uredba stupa na snagu danom objave u »Narodnim novinama«.

Klasa: 330-01/09-01/05
Urbroj: 5030114-09-1
Zagreb, 2. travnja 2009.

Potpredsjednica Vlade
i ministrica obitelji, branitelja i
međugeneracijske solidarnosti
Jadranka Kosor, dipl. iur., v. r.

PRILOG I.

IZGLED I SADRŽAJ POTVRDE O ZAVRŠENOM SPECIJALISTIČKOM PROGRAMU IZOBRAZBE U PODRUČJU JAVNE NABAVE

![](dodatni/400489.jpeg)

REPUBLIKA HRVATSKA
MINISTARSTVO GOSPODARSTVA,
RADA I PODUZETNIŠTVA

Klasa:

Urbroj:

Zagreb, ........... godine

Na temelju članka 169. stavka 3. Zakona o javnoj nabavi (»Narodne novine«, broj 110/07, 125/08) i članka 4. Uredbe o oblicima, načinima i uvjetima izobrazbe u sustavu javne nabave (»Narodne novine«, broj 43/09, Ministarstvo gospodarstva, rada i poduzetništva izdaje

POTVRDU O ZAVRŠENOM SPECIJALISTIČKOM PROGRAMU IZOBRAZBE U PODRUČJU JAVNE NABAVE

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
(ime, prezime)

Rođen/a ............................., u .......................................
 (datum) (mjesto i država)

OVLAŠTENA OSOBA
(potpis)

MP \_\_\_\_\_\_\_\_\_\_\_\_\_\_\_\_\_\_\_\_\_\_\_

PRILOG II.

REGISTAR IZDANIH POTVRDA O ZAVRŠENOM SPECIJALISTIČKOM PROGRAMU IZOBRAZBE U PODRUČJU JAVNE NABAVE

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 1. | 2. | 3. | 4. | 5. | 6. | | | 7. | 8. |
| Evidencijski broj | Klasifikacijska oznaka, urudžbeni broj i datum izdavanja potvrde | Ime i prezime | Datum i mjesto rođenja | Adresa, telefon i adresa elektroničke pošte | Podaci o pohađanom »Programu izobrazbe u području javne nabave« i provjeri znanja | | | Reference o provedenim postupcima javne nabave\* | Napomene |
| Naziv i evidencijski broj nositelja programa | Vremenski okvir (datum) pohađanja »Programa izobrazbe u području javne nabave« i datum izdavanja uvjerenja | Datum i mjesto održavanja provjere znanja te ostvareni broj bodova |
|  |  |  |  |  |  |  |  |  |  |

Napomena: Podaci iz stupaca 1., 2., 3. i 7. objavljuju se u izvatku iz Registra na Portalu javne nabave.

\* Podaci u stupcu 7. odnose se na reference o sudjelovanju u pripremi i provedbi postupaka javne nabave, čija je procijenjena vrijednost veća od iznosa iz članka 128. stavka 1. Zakona, a koje se u Registar uvrštavaju na zahtjev osobe kojoj je izdana potvrda. Osoba kojoj je izdana potvrda može dostaviti tijelu nadležnom za sustav javne nabave reference putem adrese elektroničke pošte i u obliku naznačenom na Portalu javne nabave. Za istinitost i točnost podataka dostavljenih referenci odgovorna je osoba kojoj je izdana potvrda.

PRILOG III.

REGISTAR NOSITELJA PROGRAMA

|  |  |  |  |  |  |  |  |
| --- | --- | --- | --- | --- | --- | --- | --- |
| 1. | 2. | 3. | 4. | 5. | 6. | 7. | 8. |
| Evidencijski broj | Klasifikacijska oznaka i urudžbeni broj rješenja o odobrenju | Datum izdavanja odobrenja | Naziv nositelja programa | Adresa, telefon i adresa elektroničke pošte | Ime i prezime odgovorne osobe | Internetska adresa | Napomene |
|  |  |  |  |  |  |  |  |

Napomena: Podaci iz stupaca 1., 2., 3., 4., 5., 6. i 7. objavljuju se u izvatku iz Registra na Portalu javne nabave.

PRILOG IV.

NASTAVNI PROGRAM »PROGRAMA IZOBRAZBE U PODRUČJU JAVNE NABAVE«

1) Nastavni program »Programa izobrazbe u području javne nabave« (u daljnjem tekstu: nastavni program) utvrđen je na način da osobe koje ga pohađaju dobiju znanja i vještine vezane uz sustav javne nabave, prvenstveno uz pripremu i provedbu postupaka javne nabave.

2) Nastavni program utvrđen je u trajanju od 50 nastavnih (školskih) sati[[1]](#footnote-29081-1). Minimalno 30% sati nastave obavezno se provodi kroz vježbe, studije slučaja, primjere iz prakse i slično.

3) Popis relevantnih propisa Republike Hrvatske, pravne stečevine Europske unije te nastavnih materijala (priručnici, ostala referentna literatura, standardizirane prezentacije) tijelo nadležno za sustav javne nabave objavljuje na Portalu javne nabave.

4) Za nastavni program utvrđen je sljedeći sadržaj:

A.

1. Zakonodavni i institucionalni okvir sustava javne nabave u Republici Hrvatskoj i Europskoj uniji

2. Načela javne nabave

3. Obveznici primjene Zakona o javnoj nabavi

4. Izuzeća od primjene Zakona o javnoj nabavi

5. Planiranje u sustavu javne nabave (plan nabave i predmet nabave) – s prikazom na praktičnim primjerima

6. Postupci i načini javne nabave – s prikazom na praktičnim primjerima

− Početak i odabir postupka javne nabave

− Otvoreni postupak javne nabave

− Ograničeni postupak javne nabave

− Pregovarački postupak javne nabave s prethodnom objavom

− Pregovarački postupak javne nabave bez prethodne objave

− Natjecateljski dijalog

− Natječaj

− Okvirni sporazum

− Dinamički sustav nabave

− Elektronička dražba

− Sustav kvalifikacije

− Ugovori o javnim uslugama iz Dodatka II. B Zakon o javnoj nabavi

7. Objavljivanje i statistička izvješća u javnoj nabavi – s prikazom na praktičnim primjerima

8. Dokumentacija za nadmetanje – s prikazom na praktičnim primjerima

− Oblik i sadržaj

− Tehničke specifikacije

− Kriteriji za odabir ponude

9. Sposobnost gospodarskih subjekata – s prikazom na praktičnim primjerima

− Isključenje gospodarskih subjekata iz sudjelovanja u postupku javne nabave

− Uvjeti i dokazi sposobnosti

10. Ponuda – s prikazom na praktičnim primjerima

− Oblik i sadržaj

− Zaprimanje i otvaranje

− Pregled, ocjena i isključenje ponuda

11. Postupak donošenja odluke o odabiru i odluke o poništenju, rok mirovanja – s prikazom na praktičnim primjerima

12. Nabava male vrijednosti

13. Pravna zaštita u sustavu javne nabave – s prikazom na praktičnim primjerima

B.

14. Uvod u koncesije

15. Uvod u javno-privatno partnerstvo

16. Održiva javna nabava (opće upravljanje nabavom, ustrojstvo javne nabave kod naručitelja, zelena nabava)

17. Sprječavanje korupcije i etika u sustavu javne nabave

C.

18. Vježba provedbe postupka javne nabave – u trajanju od minimalno 4 nastavna (školska) sata

PRILOG V.A

SPECIJALIZIRANI PROGRAM ZA TRENERE U SUSTAVU JAVNE NABAVE

|  |  |
| --- | --- |
| Trajanje | 40 nastavnih sati |
| Svrha | Osposobljavanje polaznika za uspješnu, profesionalnu i kvalitetnu provedbu programa izobrazbe u sustavu javne nabave. |
| Cilj | Polaznici će raspolagati znanjem o procesu učenja odraslih, motivaciji odraslih za učenje, definiranju ciljeva izobrazbe, izradi nastavnog programa i nastavnog plana za program izobrazbe u sustavu javne nabave te steći vještinu prenošenja znanja na polaznike programa u primjeni Zakona o javnoj nabavi. |
| Ciljna skupina | Obveznici primjene Zakona u javnoj nabavi (zaposlenici koji neposredno sudjeluju u poslovima javne nabave, odnosno pripremi i provedbi postupaka javne nabave) i predstavnici ponuditelja. |
| Uvjeti za polaznike | Minimalno godinu dana iskustva u pripremi i provedbi postupaka javne nabave i potvrda o završetku programa izobrazbe u trajanju od najmanje 24 nastavna (školska) sata koju je izdalo tijelo nadležno za sustav javne nabave. |
| Sadržaj | Pregled ključnih andragoških koncepata  Komunikacijske i prezentacijske vještine i nastavna pomagala  Osvještavanje vlastitih sposobnosti za prenošenje znanja drugima/odraslima  Motivacija polaznika za učenje  Primjena odgovarajuće evaluacije treninga  Izrada nastavnog programa i nastavnog plana programa izobrazbe s temama iz sustava javne nabave  Uloga trenera u sustavu javne nabave  Vještina izrade ciljanih vježbi za program izobrazbe u sustavu javne nabave  Vježbe i zadaci s temama iz sustava javne nabave |
| Metodologija | Frontalni oblik predavanja/predavanje  Prezentacija sadržaja programa o javnoj nabavi uz uporabu odgovarajućih tehničkih sredstava uz nužnu interakciju polaznika  Rješavanje problemskih zadataka iz područja javne nabave  Igranje uloga  Simulacija  Demonstracija |
| Nastavna sredstva i pomagala | Komplet prezentacija kao podrška plenarnim prezentacijama  Radni materijali s vježbama i zadacima  Internetske stranice na kojima se pronalaze informacije o javnoj nabavi  Računalo i odgovarajući projektor i platno za prezentaciju  Ploča i slična pomagala (blok na stalku npr.) i flomasteri, kreda i sl.  Odgovarajući prostor za provedbu programa izobrazbe |

PRILOG V.B

SPECIJALIZIRANI PROGRAM ZA TRENERE U SUSTAVU JAVNE NABAVE ZA DRŽAVNE SLUŽBENIKE

|  |  |
| --- | --- |
| Trajanje | 24 nastavna sata |
| Svrha | Osposobljavanje polaznika za uspješnu, profesionalnu i kvalitetnu provedbu programa izobrazbe u sustavu javne nabave. |
| Cilj | Polaznici će raspolagati znanjem o izradi nastavnog programa i nastavnog plana za program izobrazbe u sustavu javne nabave te steći vještinu prenošenja znanja na polaznike programa u primjeni Zakona o javnoj nabavi. |
| Ciljna skupina | Državni službenici koji neposredno sudjeluju u poslovima javne nabave, odnosno pripremi i provedbi postupaka javne nabave. |
| Uvjeti za polaznike | Završen »Trening trenera – osnovni« te:  – najmanje godinu dana iskustva na provedbi i pripremi postupaka javne nabave, ili  – najmanje šest mjeseci radnog staža na stručnim poslovima u tijelu nadležnom za sustav javne nabave – unutarnjoj ustrojstvenoj jedinici nadležnoj za to područje. |
| Sadržaj | Izrada nastavnog programa i nastavnog plana programa izobrazbe s temama iz sustava javne nabave  Uloga trenera u sustavu javne nabave  Vještina izrade ciljanih vježbi za program izobrazbe u sustavu javne nabave  Vježbe i zadaci s temama javne nabave |
| Metodologija | Frontalni oblik predavanja/predavanje  Prezentacija sadržaja programa o javnoj nabavi uz uporabu odgovarajućih tehničkih sredstava uz nužnu interakciju polaznika  Rješavanje problemskih zadataka iz područja javne nabave  Igranje uloga  Simulacija  Demonstracija |
| Nastavna sredstva i pomagala | Komplet prezentacija kao podrška plenarnim prezentacijama  Radni materijali s vježbama i zadacima  Internetske stranice na kojima se pronalaze informacije o javnoj nabavi  Računalo i odgovarajući projektor i platno za prezentaciju  Ploča i slična pomagala (blok na stalku npr.) i flomasteri, kreda i sl.  Odgovarajući prostor za provedbu programa izobrazbe |

[[1](#footnote-29081-1-backlink)] Osobe koje su pohađale druge programe izobrazbe u sustavu javne nabave, sukladno članku 16. ove Uredbe, u trajanju od najmanje 24 nastavna (školska) sata te o tome posjeduju odgovarajuću potvrdu, pri pohađanju nastavnog programa moraju biti prisutne na najmanje 35 nastavnih (školskih) sati.

Uredba, NN 43/2009-989